વેકેશનગાળો લગભગ પૂરો થવા આવ્યો હોવા છતાં આ વખતે પ્રૉપર્ટી માર્કેટમાં કોઈ ખાસ ચહલપહલ જોવા મળી નહીં. ડિમાન્ડ અને પુરવઠા વચ્ચે ખાસ્સા ગૅપ પછી પણ સોદાઓનું પ્રમાણ એકંદરે નહીંવત્ જ રહ્યું છે. ખાસ કરીને નવા બુકિંગના માર્કેટમાં તો જાણે ગ્રાહકો જવા જ નથી માગતા એવો માહોલ છે. બિલ્ડર કેટલો પણ નામાંકિત હોય, ગ્રાહકો અન્ડર-કન્સ્ટ્રક્શન ફ્લૅટ લખાવતાં પહેલાં દસ વાર વિચારે છે. એમાં પણ જો બિલ્ડર ઓછો જાણીતો હોય તો-તો ફ્લૅટ લખાવવાની વાત બાજુએ રહી, જોવા જવાની પણ ઘણા હિંમત નથી કરતા. રિયલ્ટી સેક્ટરમાં પ્રવર્તી રહેલી પ્રવાહિતાની ખેંચને લીધે અનેક બિલ્ડરોની હાલત કથળી ગઈ છે. બૅન્કોનાં નવાં ધિરાણો મળવાં અટકી ગયાં છે. ખાનગી ધિરાણ પણ વધુ બોજવાળાં થઈ ગયાં છે. વિદેશી ધિરાણમાં પણ ઓટ આવી છે. આમ ચારેકોરથી નાણાખેંચમાં ઘેરાયેલા બિલ્ડર્સ પોતાના પ્રોજેક્ટો પૂરા કરવામાં ઢીલા પડી રહ્યા હોવાથી ગ્રાહકોની સાથે-સાથે ઇન્વેસ્ટરોનો પણ ટ્રસ્ટ ગુમ છે.